I dag står 17 år gamle Simen Vatne fra Meløy på scenen i Bergen og leder en av Norges største gründerkonferanser. På talerlisten er blant annet Erna Solberg. Men hva er det egentlig vidundergutten fra Meløy har skapt? Arbeidsplasser til ei bygd i krise? Verdier? Teknologi? Eller bare gode ideer?

AN vil forsøke å gi et innblikk i de ulike virksomhetene som i dag utgjør Vatne Gruppen AS. Fortelle hvordan de er organisert og finansiert. Og hvordan investormidlene brukes.

Fordi Simen Vatne bare er 17 år, og i egen blogg har følt seg trakassert og mobbet av mediene, har AN forsøkt å komme i kontakt med de voksne i gründerens forretningsmessige omgangskrets.

Disse er:

Marit Krokstrand (43) –Simen Vatne mor–eneaksjonær, styreleder og daglig leder i Vatne Gruppen. Hovedaksjonær i Tinytel. Hovedaksjonær i Adsocial AS. Styremedlem i Armillanorway AS.

Har ikke besvart ANs henvendelser.

Trine Grung (45) –daglig leder i Adsocial AS.

Offisiell uttalelse:

–Jeg uttaler meg ikke om Adsocial før vi har fått lov til å bygge bedriften.

Øyvind E. Stenberg (20) –styreleder og daglig leder i Tinytel AS

Har ikke besvart ANs henvendelser.

Per Harald Stenklev Mykland (21), aksjonær (5%) i Tinytel AS

Viser til Simen Vatne for kommentar.

William Maxwell Le Normand (21), daglig leder og styreleder i Armillanorway AS

Svarer ikke på telefon eller SMS.

Dennis Larsen Grüner (22), daglig leder og styremedlem i Armillanorway AS

Har ikke besvart ANs henvendelser.

På grunn av problemer med å få de juridisk ansvarlige personene på banen, har vi måttet kanalisere alle spørsmål via Simen Vatnes PR-rådgiver, Ole Idar Bråthen i Maestro Communications.

"Alle spørsmål rettes på mail til PR-ansvarlig Ole Bråthen", skriver Simen Vatne i en SMS til AN.

- Simen ikke har noen motvilje eller vrangvilje overfor media, men at han ønsker å reservere seg overfor henvendelser i perioder hvor det tar for mye fokus bort fra jobben han må gjøre hver dag, understreker Bråthen på vegne av Simen Vatne.

I tillegg til PR-rådgiveren er historien bygget på tilgjengelige regnskaper, dokumentasjon som finnes i offentlige registre, tidligere intervjuer og andre kilder.

Interstore

«Nord-Norges største nettbutikk»

Men la oss begynne med begynnelsen. Vi skriver 2014 og det skaper store overskrifter da en 15-åring klarer å sikre seg eneretten på salg av Segway i Nord-Norge gjennom selskapet Ninebot-Nord. Han solgte tre stykker før det hele ble avviklet.

Så proklamerer han i både lokal- og rikspressen at han skal ledsage Nord-Norges største nettbutikk–med lager i et nedlagt industrilokale i Glomfjord. Interstore AS blir barnet døpt og Meløy Utvikling spytter til sammen 245.000 kroner inn i prosjektet. (se oversikt nederst i saken)

● Meløy utvikling ble opprettet i mars 2012 etter at REC besluttet å legge ned all produksjon i Meløy. Nedleggelsen berørte 650 arbeidsplasser og i revidert statsbudsjett i 2012 fikk Meløy kommune 50 millioner kroner for å skape nye arbeidsplasser og redusere skadevirkningene.

Flere andre investorer hiver seg med på spleiselaget.

– Nettbutikken skal åpne til høsten og ansette fire stykker, sier Vatne til NRK i juni 2015. Ett år senere viser en melding i Brønnøysundregistrene at nettbutikken avviklet og gjort om til et holdingselskap ved navn Vatne Gruppen.

Vatne Gruppen

– Selskapet Interstore ble gjort om til Vatne Gruppen, da Simen heller valgte å prioritere Adsocial. Pengene fra Meløy utvikling har primært gått til møtevirksomhet, nettverksbygging og styrking av kjernevirksomheten i de forskjellige selskapene, skriver PR-rådgiver Ole Idar Bråthen til AN.

Det er tre ansatte i Vatne Gruppen. Ansatte lønnes foreløpig med investormidler.

Vatne Gruppen AS hadde i 2015 en omsetning på 169.000 kroner, og et driftsresultat på minus 62.000 kroner.

Egenkapitalen var på minus 32.000 kroner.

Adsocial

Vi hopper et års tid fram i tid. På senhøsten 2015 begynner navnet Adsocial å dukke opp i den nå 16 år gamle guttens sosiale medie-profiler. Profilert som noe nytt, noe spennende, noe som kan få bedrifter og privatpersoner til å tjene penger på profilene sine i sosiale medier.

LES MER: Simen vil tjene penger på kjendiser i sosiale medier

Mange av de samme investorene åpner lommeboka igjen. Samt noen nye. Meløy kapital og Lundevågen Invest kjøper aksjer for til sammen 600.000 kroner.

Men ennå er ingen produkter lansert, og Medier24, som er et nettsted som driver mediekritikk, begynner å stille spørsmål om Vatne er det han sier han er. Og om mediene, deriblant AN, har gjort jobben sin i sin omtale av gutten.

Omtrent samtidig lanseres kjendisblogger Trine Grung som ny daglig leder. Og Simen Vatne inviterer til lanseringsfest på taket av Steen & Strøm i Oslo.

I videoen som er publisert på Simen Vatnes Instagram-profil synes fiffefaktoren å være høy. Kameraet sveiper over glamourkledde gjester, zoomer inn på Simen, iført hvit høyhalset pologenser og Burberry-skjerf, når han håndhilser på kjendiser. Lekre damer iført korte skjørt og med lange velpleide negler, skåler i bobler fra høye stetteglass.

Men hva skjer med Adsocial? - Nå er det lansert, fastslår Simen i intervju med AN 28. september, svarer han slik:

– Vi er nå stolte over å endelig kunne presentere og lansere plattformen. Hittil har vi jobbet med å sanke medlemmer gjennom promotering i sosiale medier. Adsocial er en omfattende teknisk løsning, og vi hadde noen tekniske utfordringer underveis, men endelig foreligger det en tilfredsstillende versjon.

Det er en måned siden.

Siden har flere registrert seg på nettsiden og ventet på oppdateringer. Men intet har skjedd. Bortsett fra en Snap det det står av man er godkjent som bruker. (artikkelen fortsetter under bildet)

18. oktober svarer PR-rådgiver Ole Idar Bråthen slik:

– Det har dessverre vært forsinkelser i programmeringen fra vår partner Ways AS, noe som er veldig beklagelig. Vi jobber fortsatt med å legge inn brukeropplysninger som vi har registrert tidligere i år, og det er morsomt å se at Adsocial begynner å leve et liv. Plattformen har hittil vært tilgjengelig for forhåndsregistrering. Alle som nå oppfyller våre krav, kan registrere seg direkte på plattformen. Våre krav innebærer for brukere å ha over 1000 følgere på Instagram.

Det er fem ansatte i Adsocial. En av dem er Simen Vatne selv, som er ansatt som senior advisor på fulltid. Han og de fire andre lønnes av investormidler på til sammen 1,2 millioner kroner.

Det er også disse midlene, samt til dels sponsormidler, som betalte lanseringsfesten på taket av Steen & Strøm.

Det bekrefter Ole Idar Bråthen i en epost til AN.

"Armbånd som brukes av Ari Behn ..."

Det eneste av Vatne Gruppens selskaper som virker aktivt, heter Armillanorway AS.

– Det er et smykkemerke som eies av Simen og to andre gründere, forteller PR-rådgiver Ole Idar Bråthen og fortsetter:

– Smykkene brukes per i dag av alt fra Ari Behn og Audun Sørseth til Katharina Andresen.

Bedriften står oppført med 0 ansatte. Daglig leder Willian Maxwel Le Normand har ikke svart AN på verken telefon eller SMS. Men Bråten svarer slik på vegne av Simen Vatne:

– Simen er kun investor. Det innebærer at han ikke har så mye med daglig drift å gjøre eller inngående innsikt i selskapet. Simen har derfor ingen flere opplysninger å komme med.

Tinytel AS

Et helt nytt Vatne-selskap, Tinytel AS, er også registrert i Brønnøysundregistrene nylig.

Per Harald Stenklev Mykland er oppført som eier, med fem prosent av aksjene. Resten eies av Vatne Gruppen AS.

Ifølge regnskapstall.no er aksjekapitalen 350 000 kroner.

Tinytel har foreløpig 0 ansatte.

- Informasjon om Tinytel kommer senere. Vi jobber for fullt med prosjektet, men på nåværende tidspunkt, i en sårbar utviklingsfase, er det ikke hensiktsmessig for oss å si noe mer om dette, sier Bråthen.

Relasjoner

I tillegg står disse to bedriftene oppført på nettsidene til Vatne Gruppen som «investor relations».

HooS AS: konsulenter i forbindelse med TinyTel.

Ways AS: utviklingsbyrået som har stått for utviklingen av hele Adsocial.

Party party

Han blir stadig avbildet i dyre biler, på spa-opphold, i designerdresser og i celebert selskap. Har egen PR-agent, kommunikasjonsrådgiver fotograf, sminkør.

I en P3-dokumentar blir han omtalt slik "17 år og snart milliardær»

I en sak fra VG sitert på: "- Slik ble jeg millionær»

– Et naturlig spørsmål er: hvor pengene kommer fra?

Ole Idar Bråthen (som sier han ikke har fakturert Simen Vatne ei krone for jobben som PR-rådgiver) svarer slik:

– Rent økonomisk tar Simen foreløpig ut en beskjeden lønn fra investormidler. Det er i Simens, og alle involverte i Adsocial sin interesse, å holde så mye penger som mulig igjen i firmaet, til omsetningen tar fart og driften er bærekraftig. Sånn sett er dette en sårbar periode i mediebildet, fordi en bedrift med et dårlig omdømme vil tiltrekke seg mindre interessenter og ha en dårligere sjanse til å nå høy omsetning og fortsette å både skape og ivareta arbeidsplasser.

Han skriver videre at Simen dels også lever av oppsparte midler fra sin tid som yrkesaktiv kokk:

– Han verken er- eller ønsker å være, noe annet enn en «self made man.» Han har ikke en rik familie å lene seg på, og det er jo noe av det som gjør historien til Simen så sterk. Ellers dukker det hele tiden opp interessante sponsorer, utdanningsinstitusjoner, bedrifter og lignende som ønsker å bruke Simen og hans univers som branding eller promotering for sine egne interesser. Han har for eksempel tjent penger nylig for å være en del av utviklingen i den visuelle profilen til en kjøreskole.

Simen er en skikkelig «kremmer» som vet å presse verdier ut av hver eneste krone, beskriver Bråthen:

– Han er flink til å lete etter tilbud og kjøper heller kvalitet som varer, framfor kvantitet med kort levetid. Han selger unna ting han ikke bruker for å frigjøre midler til det han ønsker seg. Han kjører kollektivtrafikk eller går, for å spare penger til det han virkelig ønsker seg.

Speiler ikke virkeligheten

Skal vi tro PR-rådgiveren, er virkeligheten til Simen Vatne helt annerledes enn slik han framstiller seg på Instagram.

– Én ting er profilering via sosiale medier, en annen ting er hverdagen–som for det meste er lange dager på kontoret og hjemmelaget mat, men også innimellom et fancy restaurantbesøk, en glamorøs fest eller en fredag på spa.

(fortsetter under bildet)

-Hvorfor slik profilering på sosiale medier?

– Jo, det er en form for modellering, altså en måte å lære på; adoptere fra mennesker han beundrer og ser opp til. Det er også en måte å speile og derav tiltrekke seg disse ressurssterke menneskene på, slik at han kan fortsette å utvikle seg i den retningen han ønsker–som en fremadstormende forretningsmann.

Overskriften fra VG refererer til verdiestimeringen av aksjene i Adsocial, forklarer han:

– Og det er så vidt meg bekjent ikke et direkte sitat fra Simen. Sitatet fra NRK P3: "17 år og snart milliardær» refererer til Simens ambisjoner og er vel like mye et ønske om klikk fra NRK sin side som det er en av Simens ytringer. Simen har for øvrig uttalt på bloggen at han vet at han har tilnærmet stormannsgale ambisjoner, og at han både har selvinnsikt og selvironi på akkurat dette.

Om en måned fyller Simen Vatne 18 år og har booket et hotell i Oslo til den store dagen.

(artikkelen fortsetter under bildet)

– Bursdagsfesten er et privat arrangement og ikke berørt av investormidler, lover PR-rådgiveren.

Business angels

Meløy Kapital AS: et egenkapitalfond på 14,4 millioner kroner der Meløy kommune er hovedaksjonær. Andre eiere er blant andre Salten Invest, Meløy Energi og Sol Nord Eiendom AS.

● Meløy Kapital AS skal være et instrument for vellykket utvikling av næringsvirksomhet i regionen. Meløy kommune og nærliggende områder skal være det primære geografiske nedslagsfeltet. Andre geografiske områder kan være aktuelle om dette er formålstjenlig for selskapets virksomhet. Ved investeringer utenfor primærområdet er det en forutsetning at det investeres sammen med en profesjonell medinvestor som besitter lokal kunnskap.

Nils Fredrik Røv, styreleder, viser til aksjeboken når AN ber om en redegjørelse for hva Meløy Kapital har kjøpt av eierandeler. Ut over det «ser han ingen grunn» til å uttale seg om saken.

Adsocial AS, skal flytte sin administrasjon fra Oslo til Glomfjord industripark til høsten, sa Simen Vatne i intervju med AN 21. juni. Foreløpig er alle åtte ansatte i Vatnes selskaper lokalisert i Oslo.

– De fleste ansatte holder til i Øvre Slottsgate, mens andre har fleksible kontorplasser andre steder, bekrefter Ole Idar Bråthen i en e-post.

– Alt er dokumentert

Espen Maruhn i Meløy Utvikling KF understreker følgende overfor AN:

– Beløpet innvilget er opp til den satte grensen, og det reelle utbetalte beløpet i hver sak kan være mindre. Ikke større. Alle utbetalinger er med bakgrunn i faktiske dokumenterte utgifter. Alt av utgifter til reise/opphold er i forhold til statens satser. Alt av kostnader dekket av oss er faktiske utgifter, ingenting er til «lønn» til Simen. Når det er gjort vurderinger på de enkelte søknadene er dette gjort med bakgrunn i en vurdering av det spesifikke prosjektet, og eventuelt hvordan tidligere prosjekt har vært gjennomført. Har han levert det han har sagt han skulle i søknaden/prosjektbeskrivelsen?

Arne Marthinsen i Lundevågen Invest ønsker ikke å avsløre om Simen Vatne gjennom Adsocial har fått penger ut over de aksjene som er kjøpt.

- Det er bedriftsinterne opplysninger som ikke er naturlig å referere til media, sier han.

Han synes det er litt merkelig at det er så mange som setter spørsmålstegn ved 17-åringens visjoner.

- Jeg er litt overrasket. Han forsøker å skape aktivitet og arbeidsplasser gjennom å skape nye produkter som skal nå nye merkeder. Det synes jeg er udelt positivt, sier han.

Aksjetegningsdokumentet viser at det har blitt gjennomført en rettet emisjon (kapitalutvidelse der utvalgte investorer skyter inn penger i firmaet mot en aksjepost). I dette tilfellet er aksjens pålydende kr 1 og de nye investorene tegner seg for kr 176 (en betydelig overkurs som priser selskapet svært høyt). Emisjonen innebærer at antallet aksjer stiger fra 50000 til 56818 og egenkapitalen fra 50000 til 1250000. Det vil si at de som nesten ikke har skutt inn noe, fortsatt kontrollerer selskapet.

- I prinsippet en vanlig kapitalutvidelse, men det er grunn til å stille spørsmål ved verdsettelsen av firmaet, mener Frode Fjelldal Soelberg, prodekan ved Handelshøgskolen i Bodø, Nord universitet.

Han har entreprenøriell markedsføring som sitt spesialfelt og har fulgt med på Simen Vatne. Og sier han tviler på at Adsocial er noe mer enn en gammel idé i en ny innpakning.

- Det er i utgangspunktet vanskelig å være kritisk til nyetablerte gründerbedrifter av en slik karakter. Men jeg tror det er liten sannsynlighet for at han lykkes, sier han.

- Hvorfor?

- Etter min mening er mangelen på kunder, særlig referansekunder, er betydelig problem for Adsocial. I tillegg til at ideen er både luftig og ikke spesielt ny, har reklamebransjen den senere tid begynt å stille spørsmål ved denne formen for annonsering fordi den er for påtrengende og dermed kommer i fare for å bli blokkert av mottakeren, sier han og viser til artikler og bloggposter publisert på Digi.no, Personvernbloggen og av Mads-Peter Jakobsen, strategisjef i den danske IT-bedriften Pentia AS.

Han har heller ikke videre sansen for det han kaller høy sigarføring.

- For meg blir det bare useriøst.

- Men han har skapt verdier for flere millioner?

- Det er papirverdier. Støtten han har fått fra ulike partnere er bagatellmessig.

-Ikon

Ole Idar Bråthen ønsker å si følgende avslutningsvis:

– Generelt vil jeg si at det er mange mennesker rundt Simen, inkludert meg, som synes det han har utrettet hittil er veldig modig og helt unikt i Norges-sammenheng. Dermed blir det en heiagjengmentalitet rundt han, fordi vi ser på han som et ikon for et framtidig gründer-Norge. En som har posisjon og troverdighet til å fortelle absolutt alle som bærer på en drøm eller en god idé–ta sats, det er mulig å få til store ting, selv i oljenasjonen Norge. Jeg jobber for eksempel av-og-på som kommunikasjonsrådgiver for Simen og har ennå ikke fakturert en krone. Ikke fordi det ikke er lønnsmidler i Adsocial, men fordi jeg har lyst til å hjelpe et spennende nytt foretak og en ung gründer så godt jeg kan gjennom en sårbar utviklingsfase.

To be continued

Hva har han fått?

Simen Vatne har startet tilsammen seks firma. To er allerede avviklet (Ninebot-Nord og Interstore).

Han har fått støtte som utgjør over 300.000 skattekroner fra Meløy kommune.

Hva har han skapt?

Adsocial i dag er verdsatt til 20 millioner kroner, skriver Simen i egen blogg.

Noen måneder tidligere, estimerer han i p3-dokumentaren at selskapene hans til sammen er verdsatt til 40 millioner kroner. Og at planene er å øke verdien til to milliarder kroner i løpet av tre år.

Men noe konkret produkt har man ennå ikke fått sett. Eneste aktive firma er smykkeserien Armillanorway AS.

Arbeidsplasser?

Åtte basert i Oslo

Veien videre?

Og onsdag fikk hans følgere på Snapchat denne meldingen: «Vi henter flere investorer til nye eiendomsprosjekter. Send meg en melding om du er interessert.»

Fortsettelse følger

Tilsagn fra Meløy Utvikling til Simen Vatne Saksnr. Hva Invilget sum Utbetalt sum Kommentar 14/60 Etablerertilskudd 25000 etablererstipend på inntil 25.000 til etablering av nettbutikken Interstore AS (16/02/2015) 15/20 E-handelseminar 15000 støtte til e-handel seminar i Oslo den 15.-16. juni 2015, Meløy Utvikling KF dekker inntil 15.000 kr. 15/39 Forprosjekt nettkjøpesenter 100000 Interstore AS invilges et tilskudd på 100.000 kr til gjennomføring av forprosjekt. Det innvilgede beløpet dekker kun utgifter relatert til reise/opphold for 1 person, og utgifter til kjøp av konsulenttjenester. Alle utgifter skal dokumenteres. 15/76 Kapitalinnhenting 50000 tilskudd på inntil 50.000 kr til gjennomføring av forprosjekt kapitalinnhenting Interstore AS (14/10/2015) 16/15 Søknad IN - Kjøp eksterne konsulenttjenester 55000 Interstore as invilges et tilskudd på opp til 55.000NOK til arbeide med søknad til Innovasjon Norge og fortløpende arbeid med oppfølging av utviklingen av appen Smate. Beløpet utgjør 28,9% av de totale kostnadene. Det innvilgede beløpet dekker utgifter til kjøp av eksterne konsulenttjenester, inkludert utgifter relatert til reise/opphold. Alle utgifter skal dokumenteres. 16/38 Utvikling system 97500 AdSocial as invilges et tilskudd på 97.500NOK til utvikling av sitt tekniske system. Beløpet utgjør 15,2% av de totale kostnadene, og 35% av utviklingskostnadene. Beløpet gis som bagatellmessig støtte. Start opp Salten 4000 Refundering av kursavgift ved dokumentert gjennomføring Totalt 346500